渡江
作者：師嚴
朝代：宋

paragraphs: 鹿門山人滄浪客，灑淚已枯眼見骨。
風塵崢嶸萬里空，不知何處營三窟。
城中性命湯火近，路窮援斷無消息。
鼠竊狗偷何足憂，都將十指漫天日。
大言闊步好公卿，三百年餘涵養成。
已聞鄭五但搔首，復道龐涓豎子名。
平時肉食誇果决，誰信臨危跋疐行。
白頭面皺牙齒落，萬事已矣秋風生。